PARÍŽ. Argentína sa vo štvrtok dohodla s parížskym klubom veriteľov na splácaní svojich dlhov, ktoré sú po lehote splatnosti.
To by mohlo otvoriť Argentíne nové možnosti medzinárodného financovania. Uviedla to skupina veriteľských štátov parížskeho klubu.
Dohoda umožní krajine splatiť časť dlhu, ktorý koncom apríla predstavoval 9,7 mld. USD. Prvá splátka by mala byť vo výške najmenej 1,15 mld. USD a splatená by mala byť najneskôr v máji 2015.
Ďalšie platby by mali nasledovať do jedného roka.
Dolárové rezervy centrálnej banky krajiny sa do pondelkového večera znížili na úroveň 28,6 mld. USD. Argentínska vláda preto chcela uzavrieť dohodu, ktorá by nevystavila platobnú bilanciu krajiny veľkému napätiu.
Nemecko je najväčším veriteľom Argentíny v rámci parížskeho klubu s približne 30 % dlhu.